NARIADENIE EURÓPSKEHO PARLAMENTU A RADY (ES) č. 221/2009
z 11. marca 2009,
ktorým sa mení a dopĺňa nariadenie (ES) č. 2150/2002 o štatistike o odpadoch, pokiaľ ide o vykonávacie právomoci prenesené na Komisiu
(Text s významom pre EHP)
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 285 ods. 1,
so zreteľom na návrh Komisie,
po konzultácii s Európskym hospodárskym a sociálnym výborom,
konajúc v súlade s postupom ustanoveným v článku 251 zmluvy (1),
keďže:
(1)
Nariadenie (ES) č. 2150/2002 (2) stanovuje, že určité opatrenia sa majú prijať v súlade s rozhodnutím Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu (3).
(2)
Rozhodnutie 1999/468/ES bolo zmenené a doplnené rozhodnutím 2006/512/ES (4), ktorým sa zaviedol regulačný postup s kontrolou na prijatie opatrení, ktoré majú všeobecnú pôsobnosť a ktorých cieľom je zmeniť nepodstatné prvky základného nástroja prijatého v súlade s postupom uvedeným v článku 251 zmluvy, okrem iného vypustením niektorých z uvedených prvkov alebo doplnením tohto nástroja o nové nepodstatné prvky.
(3)
V súlade s vyhlásením Európskeho parlamentu, Rady a Komisie (5) k rozhodnutiu 2006/512/ES, aby bol regulačný postup s kontrolou uplatniteľný na nástroje, ktoré sú už účinné a ktoré boli prijaté v súlade s postupom uvedeným v článku 251 zmluvy, musia sa tieto nástroje upraviť v súlade s uplatniteľnými postupmi.
(4)
Komisia by mala byť splnomocnená na vymedzenie kritérií potrebných na hodnotenie kvality a obsahu správ, na implementáciu výsledkov pilotných štúdií a prispôsobenie obsahu príloh. Keďže tieto opatrenia majú všeobecnú pôsobnosť a ich cieľom je zmeniť nepodstatné prvky nariadenia (ES) č. 2150/2002, okrem iného jeho doplnením o nové nepodstatné prvky, musia sa prijať v súlade s regulačným postupom s kontrolou, ustanoveným v článku 5a rozhodnutia 1999/468/ES.
(5)
Nariadenie (ES) č. 2150/2002 by sa preto malo zodpovedajúcim spôsobom zmeniť a doplniť,
PRIJALI TOTO NARIADENIE:
Článok 1
Nariadenie (ES) č. 2150/2002 sa mení a dopĺňa takto:
1.
V článku 1 sa odsek 5 nahrádza takto:
„5. Komisia vypracuje tabuľku zhody medzi štatistickou nomenklatúrou prílohy III k tomuto nariadeniu a katalógom odpadov, ktorý bol zavedený rozhodnutím 2000/532/ES (6). Toto opatrenie zamerané na zmenu nepodstatných prvkov tohto nariadenia jeho doplnením sa prijme v súlade s regulačným postupom s kontrolou uvedeným v článku 7 ods. 3 tohto nariadenia.
2.
V článku 3 sa odsek 1 nahrádza takto:
„1. Pri splnení podmienok týkajúcich sa kvality a presnosti, vymedzených v súlade s druhým pododsekom, členské štáty zbierajú údaje potrebné na špecifikáciu charakteristík uvedených v prílohách I a II niektorým z týchto prostriedkov:
-
prieskumy,
-
administratívne alebo iné zdroje, ako je napríklad povinnosť podávať správy podľa právnych predpisov Spoločenstva o odpadovom hospodárstve,
-
štatistické odhady na základe náhodne vybraných vzoriek alebo údajov od odhadcov pre oblasť odpadov, alebo
-
kombinácia týchto prostriedkov.
Podmienky týkajúce sa kvality a presnosti vymedzuje Komisia. Tieto opatrenia zamerané na zmenu nepodstatných prvkov tohto nariadenia jeho doplnením sa prijmú v súlade s regulačným postupom s kontrolou uvedeným v článku 7 ods. 3.
Na účely zníženia záťaže spojenej so zisťovaním majú vnútroštátne orgány a Komisia prístup k administratívnym zdrojom údajov, pričom sa dodržiavajú podmienky a obmedzenia stanovené každým členským štátom a Komisiou v rámci ich právomocí.“
3.
V článku 4 ods. 3 sa druhý pododsek nahrádza takto:
„Komisia bude financovať náklady na vykonanie pilotných štúdií do výšky 100 %. Na základe záverov pilotných štúdií Komisia prijme potrebné vykonávacie opatrenia. Tieto opatrenia zamerané na zmenu nepodstatných prvkov tohto nariadenia jeho doplnením sa prijmú v súlade s regulačným postupom s kontrolou uvedeným v článku 7 ods. 3 tohto nariadenia.“
4.
V článku 5 sa odsek 4 nahrádza takto:
„4. Na základe záverov pilotných štúdií Komisia informuje Európsky parlament a Radu o možnostiach zostavovania štatistík pre činnosti a charakteristiky, na ktoré sa vzťahujú pilotné štúdie týkajúce sa dovozu a vývozu odpadov. Komisia prijme potrebné vykonávacie opatrenia. Tieto opatrenia zamerané na zmenu nepodstatných prvkov tohto nariadenia jeho doplnením sa prijmú v súlade s regulačným postupom s kontrolou uvedeným v článku 7 ods. 3.“
5.
Článok 6 sa nahrádza takto:
„Článok 6
Vykonávacie opatrenia
1. Opatrenia potrebné na vykonávanie tohto nariadenia sa prijmú v súlade s regulačným postupom uvedeným v článku 7 ods. 2.
Ide najmä o opatrenia:
a)
na získanie výsledkov v súlade s článkom 3 ods. 2, 3 a 4, pričom sa zohľadňuje štruktúra hospodárstva a technické podmienky v členskom štáte. Takýmito opatreniami sa môže členskému štátu povoliť, aby nehlásil údaje za určité položky uvedené v špecifikácii za predpokladu, že ich vplyv na kvalitu štatistiky je dokázateľne obmedzený. Vo všetkých prípadoch, keď sa udelia výnimky, sa uvedie celkové množstvo odpadov za každú položku uvedenú v prílohe I časti 2 bode 1 a časti 8 bode 1;
b)
na stanovenie príslušného formátu na prenos výsledkov členskými štátmi do dvoch rokov od nadobudnutia účinnosti tohto nariadenia.
2. V súlade s regulačným postupom s kontrolou uvedeným v článku 7 ods. 3 sa však prijmú opatrenia zamerané na zmenu nepodstatných prvkov tohto nariadenia, okrem iného aj jeho doplnením, týkajúce sa najmä:
a)
prispôsobenia zberu a štatistického spracovania údajov, ako aj spracovania a prenosu výsledkov, hospodárskemu a technickému pokroku;
b)
úpravy špecifikácií uvedených v prílohách I, II a III;
c)
vymedzenia náležitých kritérií hodnotenia kvality a obsahu správ o kvalite, ktoré sú uvedené v časti 7 príloh I a II;
d)
implementácie výsledkov pilotných štúdií v súlade s článkom 4 ods. 3 a článkom 5 ods. 1.“
6.
Článok 7 sa nahrádza takto:
„Článok 7
Výbor
1. Komisii pomáha Výbor pre štatistický program ustanovený článkom 1 rozhodnutia 89/382/EHS, Euratom (7).
2. Ak sa odkazuje na tento odsek, uplatňujú sa články 5 a 7 rozhodnutia 1999/468/ES so zreteľom na jeho článok 8.
Lehota ustanovená v článku 5 ods. 6 rozhodnutia 1999/468/ES je tri mesiace.
3. Ak sa odkazuje na tento odsek, uplatňuje sa článok 5a ods. 1 až 4 a článok 7 rozhodnutia 1999/468/ES so zreteľom na jeho článok 8.
4. Komisia zašle výboru zriadenému podľa smernice Európskeho parlamentu a Rady 2006/12/ES z 5. apríla 2006 o odpadoch (8) návrh opatrení, ktoré má v úmysle predložiť Výboru pre štatistický program.
7.
V článku 8 sa odsek 3 nahrádza takto:
„3. Komisia do dvoch rokov od nadobudnutia účinnosti tohto nariadenia predloží Európskemu parlamentu a Rade správu o pokroku dosiahnutom pri pilotných štúdiách, ktoré sú uvedené v článku 4 ods. 3 a článku 5 ods. 1. V prípade potreby navrhne revízie pilotných štúdii, o ktorých sa rozhodne v súlade s regulačným postupom s kontrolou uvedeným v článku 7 ods. 3.“
8.
Príloha I sa mení a dopĺňa takto:
a)
V časti 2 sa bod 2 nahrádza takto:
„2.
V súlade s povinnosťou predkladať správy vyplývajúcou zo smernice 94/62/ES Komisia vypracuje program pilotných štúdií, ktoré členské štáty vykonajú na báze dobrovoľnosti na účely posúdenia relevantnosti zaradenia položiek odpadov z obalov (Európsky katalóg odpadov - Stat, 3. verzia) do zoznamu uvedeného v bode 1. Komisia bude financovať náklady na vykonanie týchto pilotných štúdií do výšky 100 %. Na základe záverov pilotných štúdií Komisia prijme potrebné vykonávacie opatrenia. Tieto opatrenia zamerané na zmenu nepodstatných prvkov tohto nariadenia jeho doplnením sa prijmú v súlade s regulačným postupom s kontrolou uvedeným v článku 7 ods. 3.“;
b)
v časti 7 sa bod 1 nahrádza takto:
„1.
Členské štáty uvedú pri každej položke, ktorá je uvedená v časti 8 (činnosti a domácnosti), aký percentuálny podiel na celkovom množstve odpadu v príslušnej položke reprezentujú zostavené štatistiky. Komisia stanoví minimálne požiadavky na rozsah údajov. Tieto opatrenia zamerané na zmenu nepodstatných prvkov tohto nariadenia jeho doplnením sa prijmú v súlade s regulačným postupom s kontrolou uvedeným v článku 7 ods. 3.“
9.
Príloha II sa mení a dopĺňa takto:
a)
V časti 7 sa bod 1 nahrádza takto:
„1.
Pri každej charakteristike uvedenej v časti 3 a pri každom druhu činnosti uvedenom v časti 8 bode 2 členské štáty uvedú, aký percentuálny podiel na celkovom množstve odpadu v príslušnej položke reprezentujú zostavené štatistiky. Komisia stanoví minimálne požiadavky na rozsah údajov. Tieto opatrenia zamerané na zmenu nepodstatných prvkov tohto nariadenia jeho doplnením sa prijmú v súlade s regulačným postupom s kontrolou uvedeným v článku 7 ods. 3.“;
b)
v časti 8 sa bod 3 nahrádza takto:
„3.
Komisia vypracuje program pilotných štúdií, ktoré členské štáty vykonajú na báze dobrovoľnosti. Pilotné štúdie budú zamerané na posúdenie relevantnosti a možnosti získania údajov o množstvách odpadov vznikajúcich pri prípravných činnostiach, ktoré sú definované v prílohách II A a II B smernice 2006/12/ES. Komisia bude financovať náklady na vykonanie týchto pilotných štúdií do výšky 100 %. Na základe záverov pilotných štúdií Komisia prijme potrebné vykonávacie opatrenia. Tieto opatrenia zamerané na zmenu nepodstatných prvkov tohto nariadenia jeho doplnením sa prijmú v súlade s regulačným postupom s kontrolou uvedeným v článku 7 ods. 3.“
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Štrasburgu 11. marca 2009